
עושים באמונה 
יעקב אריאל
שיח לשבת כי תצא
פרשתנו כולה - עניינים משונים:

ראשית כל, עניין אשת יפת תואר שנראה ממש לא מוסרי ומהווה לכאורה כניעת התורה ליצריות האדם: "לא דברה תורה אלא כנגד יצר הרע".

לאחר מכן עניין שתי הנשים – האישה השנואה והאישה האהובה. דבר שנראה בלתי מוסרי ביותר ואף נאסר בסוף תקופת הגאונים על ידי רבנו גרשום.

עניין בן סורר ומורה הבא מיד לאחר מכן הוא תמיהה גדולה מאוד – האם משום שאדם צעיר ונחפז איננו שומע בקול הוריו ומתנהג בהפקרות הוא יתחייב מיתה בסקילה? וכן בגמרא תהו תמיהה זו ואף הועלתה הטענה שמעולם לא היה ולא יהיה בן סורר ומורה אלא הובא רק עבור: "דרוש וקבל שכר". 

לאחר מכן, תליית אדם שהומת על פי דין. התורה מסייגת ואומרת שאין לתלותו יתר על יום – "כי קללת א-לוהים תלוי" אולם מדוע בכלל לתלות אדם? תליית אדם מבזה ומשפילה הגופה עד למאוד.

בהמשך ישנם ענייני השבת אבידה וסיוע בהקמת החמור שנפל – המובנים, ומיד לאחר מכן – שילוח הקן. עניין זה של שילוח הקן לא מובן לחלוטין, אך התורה מבטיחה שכר רב למקיים מצווה זו: "למען ייטב לך והארכת ימים".

לאחר מצוות המעקה המובנת ישנן איסורי זריעת כלאיים, חרישה בשור וחמור יחד, ואיסור שעטנז. איסורים אלו בעלי מכנה משותף ברור אולם סתומים וחתומים.

העניין הבא מעמיד בשאלה את עניין השוויון בין הגבר לאשה: הגבר המעליל על אשתו שזינתה עונשו קל יחסית – מלקות וקנס וכן "ולו תהיה לאשה... לא יוכל לשלחה כל ימיו..." , ואילו עונשה של האשה במידה והעלילה מתבררת כנכונה – סקילה ברוב עם מול בית הוריה. היכן הצדק שרואים בעדים זוממים: "כאשר זמם כן יעשה לו"?

ענייני העריות המובאים לאחר הוצאת שם רע  מחמירים ביותר בעונשם של הזונים: מוות. ואילו בבתולה לא מאורסת – העונש כמו בהוצאת שם רע: "ולו תהיה לאשה... לא יוכל שלחה כל ימיו".

לאחר מכן עד סוף הפרשה מובאים עניינים מובנים ברובם.

שאלות אלו מעוררות אותנו למחשבה: האם התורה צודקת? אולי הפגאניות נשמרה באופן כלשהו (חס וחלילה) ועניינים אלה אין כוונתם "על אמת", אלא רק "דברה תורה כנגד...".

השאלה, לדעתי, מתחילה כך: האם יש א-לוהים? האם הוא קשור אלינו?

במידה וכן, הרי שנוכל לקבל המצוות החוקיות בלב שלם, שהרי רבים הדברים אותם אין אנו מבינים אך לא קובלים עליהם – שאין הם נוגעים לנו, אין הם נוגעים לשכלנו. כך ה' ציווה ולנו רק נותר לקיים, כמו אזרח ממושמע שעוצר באדום גם ב-3 בלילה בכביש נידח או מציית לתמרור שלא מבין מדוע שמו אותו כאן ואף נדמה לו שהתמרור רק פוגע בזרימה החלקה של התנועה, כי יודע שהחוק נועד להגן ולשמור, ויש לקיימו גם אם לא מבינים אותו תמיד.

וכך אומרת הגמרא ביומא סז, ע"ב: ".. את חוקותי תשמרו דברים שהשטן משיב עליהן (רש"י: .. לומר שהתורה אינה אמת כי מה תועלת בכל אלו...") ואלו הן – אכילת חזיר ולבישת שעטנז וחליצת יבמה וטהרת מצורע ושעיר המשתלח, ושמא תאמר מעשה תוהו הם תלמוד לומר 'אני ה'' אני ה' חקקתיו ואין לך רשות להרהר בהן".

האם יש לנו אמון בתורה? ישנם עניינים רבים בתורה הברורים ומובנים לחלוטין מכל הבחינות: מוסרית וערכית, שוויונית וצודקת. האם עניינים אלה מראים לנו צדק אמיתי שקיים באופן גלוי במצוות ה'משפטיות' והמובנות מצד אחד, אך גם קיים מצד שני במצוות ה'חוקיות' והלא-מובנות – באופן נסתר?

במידה ולא, הרי שאנו לא יכולים לקבל אף מצווה שאין היא באה ממנו בעצמנו ומושגת לחלוטין בשכלנו ובהבנתנו המוגבלת.

אדם שלא מאמין בשלטון ובתוקפו– לא יקיים החוק במידה ולא יבין אותו לחלוטין.

אמנם, צריך לחשוב מעבר לאמונה בא-לוהים או בשלטון.

השאלות קיימות תמיד, ונמצאות בכל מקום אשר נפנה – בכל דרך שהיא.

מהי האמת? לאן אנו חותרים בחיינו – לצדק או לרווח, לנוחות או ליזע. לטוב או לרע?

אינני יודע האם האמת נמצאת אצל מי שהוא. אמת וצדק יכולים להתעוות עד בלי הכר בכל תיאוריה שהיא. אין תיאוריות וסגנונות חיים המטיבים לכל אחד ואחד באופן שלם.

האמת בפנים – בלב. התיאוריות והסגנונות מוכרחים על מנת שלא נרחף בתוך רִיק חסר כל – כולל רגשות. אולם העיקר הוא הלב. סגנונות החיים השונים: דמוקרטיה, סוציאליזם, קפיטליזם, אנרכיזם, דיקטטורה, ליברליזם ושמרנות - אף אחד מהם לא מונע לחלוטין אפליה ולא יכול למנוע לחלוטין אפליה. בכל סגנון חיים נקודת המפתח לצדק היא האדם בעצמו – לבו.

אסיים בתפילה שנזכה להאמין בה' באמת, עדיף מתוך אהבה ואמון עמוק, ואם לא – אז לפחות מתוך הכרה ברורה: נס או התגלות חד משמעית.

